Göngugatan í miðbæ Akureyrar hefur ekki staðið undir nafni síðustu ár, þar sem hún hefur ekki verið lokuð fyrir bílaumferð, nema á dagtíma yfir hásumarið. Akureyrarbær vinnur að endurskoðun lokananna og óskaði eftir athugasemdum frá íbúum og hagsmunaaðilum. Aðeins tvær athugasemdir bárust.
Skipulagsráð Akureyrarbæjar vinnur að breytingum á reglum um lokanir gatna í miðbænum. Fyrsti áfangi þeirrar vinnu eru tillögur að aukinni lokun þess hluta Hafnarstrætis sem kallast göngugata. Síðustu sumur hefur gatan verið lokuð fyrir bílaumferð yfir hádaginn um helgar í júní og ágúst og alla daga í júlí á milli ellefu til nítján.
Óskað var eftir viðbrögðum hagsmunaaðila og íbúa hvort halda ætti lokunum óbreyttum eða hvort loka ætti fyrir bílaumferð alla daga í júní, júlí og ágúst. Ekki var boðið upp á þann valkost að loka göngugötunni alfarið fyrir bílaumferð. Lokað hefur verið fyrir athugasemdir en samkvæmt upplýsingum frá skipulagssviði bárust einungis tvær. Málið verður tekið fyrir í skipulagsráði í næstu viku og síðan í bæjarstjórn sem tekur lokaákvörðun um málið.
